stanford-oval/wikipedia huggingface dataset:
סומליה
פוליטיקה

ממשלת המעבר הפדרלית (TFG) היא הממשלה המוכרת על ידי האומות המאוחדות ומדינות אחרות בעולם כממשלתה של סומליה. ממשלה זו נוסדה כחלק ממוסדות המעבר הפדרליים של השלטון כפי שהוגדרו באמנת המעבר הפדרלית אשר אומצה בנובמבר 2004 על ידי ממשלת המעבר הפדרלית של סומליה. על פי האמנה, שלטון המעבר יקבל מנדט של חמש שנים אשר בסופן תכונן חוקה חדשה ויוקם ממשל ייצוגי אשר ייבחר בבחירות לאומיות. שלטון מעבר זה הוא הניסיון האחרון בשורת ניסיונות לשקם את פעולת הממשל המרכזי בסומליה לאחר התמוטטות המשטר בשנת 1991 ומלחמת האזרחים שפרצה לאחריה. אבדולאי יוסוף אחמד נבחר לנשיא שלטון המעבר על ידי פרלמנט המעבר של סומליה ב-10 באוקטובר 2004. הוא זכה ב-189 מתוך 275 הקולות בפרלמנט. ישיבת הפרלמנט נערכה בקניה, מדינה שכנה.
בשנת 2006 השתלט ארגון מיליציה אסלאמי, "איחוד בתי הדין האסלאמיים", על רוב חלקה הדרומי של המדינה וקבע בתחום זה את חוקי השריעה. ממשלת המעבר הפדרלית, בסיוע כוחות מצבא אתיופיה, כוח שמירת שלום מארגון האיחוד האפריקאי וסיוע אווירי של ארצות הברית, הצליחה לדכא את המרד ואת רוב פעילות הטרור של הארגון, ולהשיב שליטה באזור. לאחר פעולה זו התפצל "איחוד בתי הדין האסלאמיים" למספר ארגונים נפרדים שחלקם המשיכו במאבק המזוין נגד השלטון המרכזי. התקפות ארגונים אלה נמשכו לאורך השנים 2007 ו-2008, ובתחילת 2009 הביאו לנסיגת הכוחות האתיופיים מן המדינה, כשהם מותירים אחריהם את כוחות ממשלת המעבר וכוח שמירת השלום, אשר ציודם מועט.
ב-29 בדצמבר 2008 נאם אבדולאי יוסוף אחמד בפני הפרלמנט בעיר ביידואה והודיע על התפטרותו מתפקיד נשיא המדינה, בנאום אשר שודר ברדיו לאומה, הביע צער על כך שכשל בניסיונו להביא לקץ מלחמת האזרחים הנמשכת מזה 17 שנים[דרוש מקור]. הוא אף האשים את הקהילה הבינלאומית בכך שלא תמכו די בממשלתו והודיע כי יושב ראש הפרלמנט יחליפו בתפקיד[דרוש מקור]. בתוך חודשים אחדים נבחר נשיא חדש, שריף אחמד, מקרב אנשי האסלאם המתונים יותר, ועומר עבדיראשיד עלי שרמקה, בנו של הנשיא עבדיראשיד עלי שרמרקה שנרצח, נבחר כראש הממשלה החדש של המדינה[דרוש מקור]. ממשלת המעבר הפדרלית בעזרת כוח שמירת השלום החלו בחודש פברואר 2009 בפעולות לתפיסה מחודשת של השליטה במחצית הדרומית של המדינה. כדי לחזק את שליטתו בדרום סומליה, כרת הממשל המרכזי ברית עם "איחוד בתי הדין האסלאמיים" וחלקים נוספים של הברית לשחרור מחודש של סומליה[דרוש מקור].
בחודש מרץ 2009, ובניסיון לקרב את הכוחות האסלאמיים, הודיעה ממשלת סומליה כי היא תכפיף מחדש את מערכת המשפט במדינה לחוקי השריעה. אולם העימות המזוין בדרום המדינה ובמרכז המשיך ואזורים נרחבים במדינה המשיכו להיות נתונים לשלטונן של קבוצות טרור אסלאמי קיצוניות שונות ובעיקר אל שבאב, הקשורים לארגון הטרור האסלאמיסטי אל-קאעידה.
בשנת 2009 דירג ארגון שקיפות בינלאומית את סומליה במקום האחרון במדד תפיסת השחיתות, אשר נועד לשקף את שכיחות השחיתות במגזר הציבורי במדינה. בשנת 2010 פורסם דו"ח מטעם ארגון הבקרה הבינלאומי של האו"ם ולפיו כוחות הביטחון בסומליה אינם יעילים אלא מושחתים, וכמחצית מן המזון שנועד לסיוע לאוכלוסייה האזרחית באזורי העימות בסומליה לא הגיע ליעדו. הדו"ח אף האשים אנשי ממשל סומליים בשיתוף פעולה עם פיראטים ואת ממשלת אריתראה בסיוע לקבוצות מורדים בדרום סומליה. ממשלת סומליה דחתה האשמות אלה.
ב-14 באוקטובר 2010 מונה מוחמד עבדולאהי מוחמד לראש ממשלתה החדש של סומליה במקומו של עומר עבדיראשיד עלי שרמקה. עבדולאהי צמצם את גודלה של ממשלת סומליה ל-18 שרים בלבד, לעומת ממשלה בת 39 שרים בעת כהונת קודמו בתפקיד. שר האוצר ושר המסחר והתעשייה היו היחידים מן הממשלה הקודמת אשר המשיכו בתפקידם הממשלתי.
כלכלה

כלכלת סומליה מבוססת ברובה על חקלאות ומעט על דיג ושירותים. בצורות, סופות חול קשות ומלחמות האזרחים פגעו ביבולים החקלאים וכתוצאה מכך גרמו לירידה בתל"ג של סומליה. התל"ג לנפש עומד על 695 דולר אמריקאי לשנה.
בסומליה יש אוצרות טבע רבים שאינם מנוצלים כראוי וחלקם לא מנוצלים בכלל. בגלל המצב הכלכלי הקשה וחוסר פיקוח מצד השלטון המקומי, כורתים תושבי סומליה את היערות, שורפים את העצים ליצירת פחם עץ ואף מייצאים חלק מהתוצרת לחצי האי ערב.
חופי סומליה, בעיקר בחבל האוטונומי פונטלנד, כמו גם סומלילנד מהווים בסיס פעולה של שודדי ים[דרוש מקור].
גאוגרפיה

סומליה שוכנת על החוף המזרחי של יבשת אפריקה, צפונית לקו המשווה, בין מפרץ עדן בצפון לבין האוקיינוס ההודי במזרח ובדרום. המדינה גובלת בג'יבוטי בצפון, אתיופיה במערב, וקניה בדרום. לעיתים סומליה יחד עם אתיופיה, אריתריאה וג'יבוטי נקראות קרן אפריקה. הקצה של קרן זו הוא כף גוארדפואי. סומליה משתרעת דרומית-מערבית לו לאורך האוקיינוס ההודי ומפרץ עדן שהוא ה"מבוא" לים האדום. רוב השטח הצפוני של סומליה הוא רמה מדברית מכוסה טרשים. בצפון מפרידים רכסי הרים המגיעים עד לגובה 2,400 מטר, בין רמה זו ובין מישור החוף הצר לאורך מפרץ עדן. דרומה של סומליה מישורי בחלקו. בדרום סומליה זורמים שני נחלי איתן היחידים במדינה היורדים מרמת אתיופיה, שבלי וג'ובה.
ההר הגבוה ביותר בסומליה הנקרא 'שימביריס' או 'סורוד קאד' מתנשא לגובה של כ-2,047 מטרים מעל פני הים.
דמוגרפיה

אוכלוסיית סומליה מוערכת בכ-16 מיליון איש, אך אין מספר ודאי מאחר שממשלה הפדרלית אינה שולטת בכלל שטחי המדינה ואין בידה נתונים מבוססים, והאוכלוסייה המקומית ברובה מורכב מנוודים וכן בגלל המצב הפוליטי הבלתי יציב וזרם הפליטים הנע בין סומליה למדינות המקלט וחזרה. מפקד האוכלוסין האחרון בסומליה התבצע בשנת 1975 והאוכלוסייה מנתה אז 3.3 מיליון איש.
מבחינת ההתפלגות האתנית, מעריכים כי כשני שלישים מהאוכלוסייה הם סומלים, והשליש הנותר מורכב ממיעוטים שונים כמו הבנטו, ברבנס, ררהמר, בג'וני, אי-ייל, גלגלא, טומל, ייביר וגבויי.
הסומלים מחולקים בין ארבעה שבטים עיקריים: דרוד, דיר (הכולל את איסק שלעיתים נחשב כשבט נפרד), הוויה ורחנווין.
בשל מלחמת האזרחים, חלק מהאוכלוסייה חיה בקהילות שונות בגלות, והיא אחת המדינות הבולטות ביותר ביבשת מבחינה זו. יותר ממיליון סומלים חיים מחוץ לאפריקה והנתון לא כולל את אלו אשר התיישבו במדינות השכנות כמו ג'יבוטי, צפון-מזרח קניה ומחוז אוגדן האתיופי.
תוחלת החיים בסומליה היא 55 שנים לגברים, ו-59 שנים לנשים. ממוצע הילדים לאישה הוא 6.1 וסומליה מדורגת שנייה בעולם לאחר ניז'ר.
השחתת איבר המין הנשי נפוצה בסומליה. ארגוני בריאות עולמיים פרסמו כי למעלה מ-95% מהילדות בסומליה עוברות מילה, בדרגות שונות של השחתת איבר המין הנשי.
ראו גם

קרב מוגדישו
קרן אפריקה
חווה עבדי
לקריאה נוספת

רוברט דרייפר, הכשל הסומלי – סומליה זכתה בכבוד המפוקפק לעמוד בראש רשימת המדינות הכושלות בעולם, נשיונל ג'יאוגרפיק ישראל, גיליון 136, ספטמבר 2009
הערות שוליים

↑  דירוג שטח יבשתי - מתוך אתר Worldometer, כפי שפורסם ב-28 במאי 2021
1 2  כולל סומלילנד
↑  טבלאת אוכלוסייה שם הקובץ: UN_PPP2024_Output_PopTot.xlsx, שם החוצץ: Median - מתוך אתר האו"ם
↑  טבלאת אוכלוסייה שם הקובץ: WPP2024_POP_F01_1_POPULATION _SINGLE_AGE_BOTH_SEXES.xlsx, שם החוצץ: Medium variant - מתוך אתר האו"ם, הערכה 1 ביולי 2024
↑  דירוג תמ"ג - מתוך אתר הבנק העולמי, כפי שפורסם ב-2 באוגוסט 2023
↑  מדד הפיתוח האנושי לשנת 2022 בדו"ח שפורסם ב-2024 על ידי אתר מינהל הפיתוח (UNDP) של האומות המאוחדות
↑  J. D. Clark, The Prehistoric Cultures of the Horn of Africa: An Analysis of the Stone Age Cultural and Climatic Succession in the Somalilands and Eastern Parts of Abyssinia, Cambridge University Press, 2013-03-21, ISBN 978-1-107-63536-4. (באנגלית)
↑  בריטניקה לנוער, כרך י"א, ע' סומליה
↑  ynet,'"`UNIQ--nowiki-0000000D-QINU`"'המורדים בסומליה מאשרים: הצטרפנו לאל קאעידה, באתר ynet, 1 בפברואר 2010
↑  ממוצע ילודה 2020 מאתר worldpopulationreview
↑  להרחבה ראו בספר כופרת של אייאן הירסי עלי
| --- | --- |
בקרת זהויות :  NLI: 987007562087505171  BNE: XX452886  BnF: cb15324606g (data)  GND: 4077509-4  HDS: 003465  ISNI: 0000 0001 2173 591X  KulturNav: d2c3b791-0a31-4c28-9146-584dc27dbba4  LCCN: n79060840  MusicBrainz: d58b9eb1-c88d-3529-bb4c-b66c96b18c45  NARA: 10035818  NDL: 00571410  NKC: ge130892  NLA: 35512242  RERO: 02-A005411985  SUDOC: 165263733  TDVİA: somali  UKPARL: V3TEpzTN  VcBA: 497/17043  VIAF: 143001036   WorldCat (עם VIAF): 143001036 
מפת סומליה עם חלוקה לאזורי שליטה נכון לדצמבר 2024. הממשל המרכזי שולט באזורים הצבועים בוורוד.
שביתת עובדות הטקסטיל בניו יורק ב-1909

| --- | --- |

נשים שובתות בפברואר 1910
 מידע כללי
 סוג:  שביתה 
 מדינה:  ארצות הברית 
 מיקום:  ניו יורק 
 תקופה:  נובמבר 1909 – מרץ 1910 (כ־121 ימים) 
 
שביתת עובדות תעשיית הטקסטיל בניו יורק של 1909, הידועה גם בשם התקוממות ה-20,000, הייתה שביתה גדולה שכללה בעיקר נשים יהודיות שעבדו במפעלי חולצות בניו יורק. זו הייתה השביתה הגדולה ביותר של נשים עובדות אמריקאיות עד לאותו הזמן. את השביתה הובילה קלרה למליך ואיגוד עובדי בגדי הנשים הבינלאומי (ILGWU), ובתמיכת ליגת איגודי העובדות, החלה השביתה בנובמבר 1909.
בפברואר 1910 ישבו בעלי המפעלים עם האיגוד והגיעו להסכם להעלאת שכר העובדות ולשיפור תנאי העבודה ושעות העבודה. שנה לאחר סיום השביתה, התרחש אסון השריפה במפעל החולצות טריאנגל אשר חשפה את מצוקתן של נשים מהגרות העובדות בתנאים מסוכנים וקשים בסדנאות היזע.
השביתה, ההפגנות והשריפה הובילו לשערורייה ציבורית ובסופו של דבר הובילו לחקיקת חוקים ששיפרו את הבטיחות במפעלים ואת תנאי העבודה בהם - תחילה בניו יורק ובהמשך בארצות הברית ובמדינות מערביות נוספות.
הרקע לשביתה

בראשית המאה ה-20, עובדות תעשיית הטקסטיל האמריקאית היו נתונות לתנאי עבודה קשים ביותר, במפעלים צפופים, לא סניטריים, בעבודה ממושכת ובשכר עלוב. ניו יורק הייתה מרכז של תעשיית הבגדים האמריקנית, ובה הועסקו כ-30 אלף עובדות בכ-600 סדנאות ומפעלים, אשר ייצרו סחורה ששוויה הוערך בכ-50 מיליון דולר בשנה.
ההעסקה במפעלים נעשתה פעמים רבות באמצעות קבלני משנה,. נשים רבות הועסקו כ'שוליות' או 'מתלמדות' והרוויחו 3-4 דולרים ליום תחת קבלים גברים מיומנים למחצה שהשתכרו 7-12 דולרים ליום. בראש ההיררכיה של תעשיית הבגדים היו יצרני ההדפסים והחותכים המיומנים, שהיו רובם ככולם גברים.
עובדות רבות הועסקו בסדנאות יזע קטנות, עם שבוע עבודה בן 65 שעות, שעשוי היה להתרחב אף ל-75 שעות בעונות עמוסות. אל אף שכרן הדל, העובדות נדרשו פעמים רבות להביא לעצמן חומרים וכלי עבודה בסיסיים משלהן, לרבות מחטים, חוטים ומכונות תפירה. העובדות נקנסו על איחור לעבודה או על פגיעה בבגד עליו עבדו. בחלק מהמפעלים, דוגמת Triangle Shirtwaist, נעשה שימוש בדלתות פלדה לנעילת עובדים כדי למנוע מהעובדות לקחת הפסקות, וכתוצאה מכך נשים נאלצו לבקש רשות מהמפקחים להשתמש בשירותים.
העובדות בענף היו ברובן מהגרות, יהודיות דוברות יידיש היוו כמחצית מהעובדות ואיטלקים היוו עוד כשליש. כ-70% מכוח העבודה היו נשים וכמחציתן מתחת לגיל 20. בייצור החולצות בפרט, כוח העבודה היה כמעט כולו מבוסס על נשים יהודיות, שחלקן היו חברות באיגודים מקצועיים עוד באירופה לפני הגירתן לארצות הברית - רבות מהן בתנועת הבונד. לפיכך, עבודה מאורגנת ומאבקי עובדים לא היו זרות להן, ואכן, חלק ניכר מהנהגת המאבקים הייתה אף היא יהודית ונשים יהודיות היו בין התומכות המשמעותיות והאקטיביות ביותר לזכות בחירה לנשים בניו-יורק.
השלכות השביתה

השביתה נחשבת לאבן דרך משמעותית בהיסטוריה של תנועת העבודה האמריקנית, בדגש על תעשיית הטקסטיל, ועיצבה את התרבות והאקטיביזים של עובדים ועובדות בענף. עם זאת, מפעל טרייאנגל בו החל המאבק לא נכלל בהסכם. 
וחשיבות השביתה הודגשה דווקא על רקע הטרגדיה של השריפה במפעל החולצות טריאנגל במרץ 1911 - שגרמה למותם של 146 עובדים מהם 123 נשים. רוב הנפגעים היו מהגרים יהודים ואיטלקים בין הגילאים 16–23. הנפגע המבוגר ביותר היה בן 43, והצעירות ביותר - בנות 14. בעלי המפעל נעלו את היציאה מהמפעל ואת הכניסה לחדר המדרגות כדי למנוע גניבה ולקיחת חופשות בלתי מאושרות של העובדים. לכן, כאשר פרצה השריפה חלק מהעובדים קפצו מהקומות העליונות של הבניין כדי להימלט ונספו בנפילה. השריפה הביאה לשינוי מדיניות הבטיחות במפעלים ותנאי התעסוקה בארצות הברית. בית המחוקקים של מדינת ניו יורק הקים ועדת חקירה שתבדוק מפעלים ותמליץ על אמצעים שיש לנקוט לשם מניעת אסונות דוגמת אסון מפעל טריאנגל.
בעקבות עבודתה של הוועדה נחקקו במדינת ניו יורק עשרות חוקים חדשים, ששיפרו את הבטיחות במפעלים ואת תנאי העבודה בהם. כמו כן בעקבות השריפה הוקמה בניו יורק, ב-14 באוקטובר 1911 אגודת מהנדסי הבטיחות האמריקאית. אגודה לבטיחות הציבור שבראשה עמדה פרנסס פרקינס (לימים מזכירת העבודה של ארצות הברית), שהייתה עדה לשריפה עצמה. חוק נוסף הגביל את מספר שעות העבודה השבועית בארצות הברית ל-54. Remember the Triangle Fire Coalition היא קבוצה שנוצרה בשנת 2008 ושאוגדת בתוכה יותר מ-200 ארגונים, שמטרתה להנציח את השריפה.
ראו גם

קלרה למליך
השרפה במפעל החולצות טריאנגל
האיגוד הבינלאומי של עובדי תעשיית בגדי הנשים
ליגת איגודי העובדות
העידן הפרוגרסיבי
הערות שוליים

1 2 3 4 5 6 7 8  Howard Sachar,'"`UNIQ--nowiki-00000001-QINU`"'The ILGWU Strike of 1909, My Jewish Learning, ‏10 בדצמבר 2002
↑  heaven will protect the working girl
1 2 3 4 5 6 7 8 9  Triangle Shirtwaist Factory women strike, win better wages and hours, New York, 1909 in global nonviolent action database
| --- | --- |
בקרת זהויות :  NLI: 987007566443105171  LCCN: sh2003009183 
קלרה למליך, ממובילות השביתה
נשים שובתות במהלך משמרת שביתה, 1909
מעצר עובדת שובתת, הגעה לתחנת המשטרה.
ווטר-טאוור מיוזיק

| --- | --- |

 נתונים כלליים
 סוג:  חברת תקליטים
 מייסדים:  ג'ייסון לין
 תקופת הפעילות:  2000–הווה (כ־25 שנים)
 חברת אם:  האחים וורנר (האחים וורנר דיסקברי (אנ'))
 מיקום המטה:  ברבנק, קליפורניה
 מוצרים עיקריים:  תקליטים • תקליטורים
  
 www.watertower-music.com
 
ווטר-טאוור מיוזיק (באנגלית: WaterTower Music) לשעבר ניו ליין רקורדס (באנגלית: New Line Records), היא חברת תקליטים שהוקמה בשנת 2000. דרך חברת התקליטים הזו יצאו פסקולים לחלק מסרטי האימה המכניסים ביותר בכל הזמנים, כדוגמת: The Conjuring‏ ,Annabelle‏ ,The Conjuring 2‏ ו-Annabelle: Creation.
חברת התקליטים מופצת ברחבי העולם על ידי ADA; חלק מוורנר מיוזיק גרופ, שהייתה בבעלות האחים וורנר בעבר.
רקע והיסטוריה

חברת התקליטים הוקמה בשנת 2000 בשם ניו ליין רקורדס, על ידי ג'ייסון לין. ב-15 בינואר 2010 שונה שמה של ניו ליין רקורדס לווטר-טאוור מיוזיק. בשנת 2019, ההפצה חזרה לידי ADA, ובכך איחדה מחדש את וורנר מיוזיק גרופ עם האחים וורנר. מעבר לכך, נמצא מיקום המטה של החברה בברבנק, קליפורניה.
בין האמנים החתומים בחברה, נמנים: הנס צימר, ג'נקי XL, הווארד שור, רמין ג'וואדי, מייקל ג'אקינו, תומאס ניומן, דני אלפמן, ג'וסף בישארה ומקס ריכטר.
לקט מתוך פסקולי החברה

להלן לקט מתוך הפסקולים שיצאו על ידי חברת התקליטים:
2010: Valentine's Day
2011: A Cinderella Story: Once Upon a Song
2013: The Conjuring
2014: Annabelle
2016: The Conjuring 2
2017: Annabelle: Creation
2017: King Arthur: Legend of the Sword
2017: Justice League
2018: The Nun
2019: The Curse of La Llorona
2019: Annabelle Comes Home
2020: Self Made: Inspired by the Life of Madam C. J. Walker
2021: Legacies: Special Episode – Salvatore: The Musical!
2021: The Conjuring: The Devil Made Me Do It
הערות שוליים

1 2 3  WaterTower Music, WaterTower Music
↑  WaterTower Music, Discogs (באנגלית)
1 2  Gregg Kilday,AP, Gregg Kilday, AP, Warners rebrands New Line Records, The Hollywood Reporter, ‏2010-01-15 (באנגלית אמריקאית)
↑  Steve Chagollan, Steve Chagollan, Record labels get in the groove, Variety, ‏2010-03-23 (באנגלית אמריקאית)
| --- | --- |
בקרת זהויות :  MusicBrainz: a6cbb3d7-6fea-4257-aa79-e1e6bf810da3
עומר אצילי

עומר אצילי (נולד ב-27 ביולי 1993) הוא כדורגלן ישראלי המשחק בעמדת הקשר ההתקפי והקיצוני בבית"ר ירושלים מליגת העל בכדורגל.
קריירת מועדונים

אצילי גדל בשכונת אגרובנק שבחולון. הוא החל את הקריירה שלו במחלקת הנוער של מכבי תל אביב, וכשהיה בן 16 עבר למחלקת הנוער של הפועל ראשון לציון.
קריירת מועדונים > הפועל ראשון לציון

בתחילת עונת 2010/2011 החל להשתלב במשחקי הקבוצה הבוגרת של הפועל ראשון לציון בגביע הטוטו, וב-17 באוקטובר 2011 ערך את הופעת הבכורה שלו בהפועל ראשון לציון בליגת העל, כשנכנס כמחליף במשחק מול בית"ר ירושלים. עד תום העונה ערך בסך הכל חמש הופעות ליגה, וב-12 במאי 2012 כבש את שער הבכורה שלו בליגת העל, בהפסד 1–2 להפועל עכו, אך בתום העונה ירדה הקבוצה לליגה הלאומית. בעונה שלאחר מכן הפך אצילי לשחקן הרכב קבוע, וכבש שישה שערים בליגה הלאומית.
אצילי זכה גם עם הפועל ראשון לציון בגביע הטוטו לליגה הלאומית לעונת 2012/2013(אנ').
קריירת מועדונים > בית"ר ירושלים

ב-30 ביוני 2013 חתם לארבע שנים בקבוצת בית"ר ירושלים, וב-24 באוגוסט ערך את הופעת הבכורה שלו, בהפסד 0–2 להפועל באר שבע. ב-30 במרץ 2014 כבש את שער הבכורה שלו בקבוצה זו, בניצחון 3–0 על מכבי פתח תקווה, ואת עונתו הראשונה בקבוצה סיים עם 19 הופעות ושער אחד. בעונת 2014/2015 כבש שישה שערי ליגה. ב-2 ביולי 2015 ערך הופעת בכורה במסגרת אירופית, במשחק שהסתיים בתיקו 0–0 מול אורדבסי שימקנט הקזחית, במסגרת מוקדמות הליגה האירופית. במשחק הגומלין כבש שער בניצחון 2–1.
בתחילת מרץ 2016 נפצע, ובמועדון הודיעו כי הוא פצוע ולא כשיר לתקופה ממושכת, כשבמהלכה ניסו לשכנע אותו לחתום על הארכת חוזה. מנגד הודיע אצילי כי הוא מסרב לקבל את ההצעה, והוצא מסגל הקבוצה לשני משחקים בהם הפסידה הקבוצה. ב-31 במרץ הועמד לוועדת משמעת פנימית בקבוצה, וקיבל קנס בגובה 10,000 שקלים על תנאי, על כך שבחר לעלות לאימון בניגוד להחלטת הצוות הרפואי של המועדון שטען כי הוא פצוע. ב-11 באפריל הודיע מאמן הקבוצה סלובודאן דראפיץ' לאצילי כי הוא מתוכנן לפתוח בהרכב הראשון במשחק נגד מכבי תל אביב. כתגובה לכך הודיע אצילי לדראפיץ' כי הוא מסרב לפתוח בהרכב ולשחק במשחק, ובעקבות זאת הודח מסגל הקבוצה. בעקבות אותו האירוע הוחלט במועדון להעמיד את השחקן לוועדת משמעת בשנית. ב-24 באפריל, לאחר חודשיים של היעדרות, חזר אצילי לסגל בית"ר ירושלים למשחק נגד מכבי חיפה בו הפסידה בית"ר ירושלים 0–1. ב-25 באפריל הגיש אצילי תביעת בוררות כנגד בית"ר ירושלים בה דרש להשתחרר מיידית מהקבוצה.
עונת 2015/2016 הייתה לעונת הפריצה של אצילי בבית"ר ירושלים במהלכה כבש שבעה שערי ליגה והפך לאחד השחקנים החשובים בקבוצה. אצילי שימש כקפטן של בית"ר ירושלים בתחילת העונה, אך איבד את סרט הקפטן בתום העונה עקב המחלוקות עם המועדון. ב-7 ביולי 2016 כבש אצילי את שער הניצחון במשחק הגומלין של בית"ר ירושלים בניצחון 1–0 על סלובודה טוזלה הבוסנית, במסגרת סיבוב המוקדמות הראשון של הליגה האירופית. ב-21 ביולי כבש צמד שערים בהפסד בית"ר ירושלים 2–3 לאומוניה ניקוסיה הקפריסאית במשחק הגומלין בין הקבוצות במסגרת הסיבוב השני של מוקדמות הליגה האירופית. למרות ההפסד, שעריו של אצילי סייעו לבית"ר ירושלים להבטיח את העפלתה לסיבוב השלישי. ב-27 ביולי 2016 בישל אצילי את השער לעידן ורד נגד ילגבה הלטבית בתיקו 1–1 בשלב השלישי במוקדמות הליגה האירופית. שבוע לאחר מכן כבש אצילי בפנדל את השער הראשון בניצחון 3–0 בגומלין באצטדיון טדי. ב-14 באוגוסט הסתיים הליך הבוררות בין בית"ר ירושלים לאצילי, כשבסיומו נקבע סעיף השחרור מחוזהו בגובה 750 אלף יורו.
ב-16 באוגוסט 2016, ערך אצילי פרידה מאוהדי בית״ר באצטדיון טדי, במסגרת משחק הקבוצה בפלייאוף הליגה האירופית מול סנט אטיין. זה היה משחקו האחרון של אצילי בקדנציה זו בבית״ר, משחק שהסתיים בהפסד הקבוצה 2:1.
קריירת מועדונים > גרנדה

ב-31 באוגוסט 2016 חתם אצילי על חוזה לארבע עונות בגרנדה מהליגה הבכירה בספרד (הלה ליגה). ב-11 בספטמבר 2016 ערך אצילי את הופעת הבכורה שלו במועדון, כששיחק 65 דקות בהפסד 1–2 לאייבר במסגרת המחזור השלישי בליגה, ובסך הכל שותף ב-9 משחקי לה ליגה עד תום העונה, ובשני משחקי גביע המלך הספרדי לשנת 2016/2017.
קריירת מועדונים > מכבי תל אביב

ב-20 ביוני 2017 חזר לישראל וחתם לארבע שנים בקבוצת מכבי תל אביב. את הופעת הבכורה שלו במועדון ערך ב-26 ביוני במשחק מוקדמות הליגה האירופית נגד קיי אף טירנה, ואת שערו הראשון כבש במשחק הגומלין כשבוע לאחר מכן. במחזור השני של עונת 2017/2018 בליגת העל כבש אצילי צמד נגד עירוני קריית שמונה, והספיק לכבוש שלושה שערים נוספים עד לפציעתו שהרחיקה אותו מהמגרשים למשך רוב העונה. הוא חזר למגרשים לקראת סיום העונה בהפסד 2–3 נגד קבוצתו לשעבר בית"ר ירושלים, כבש שער בפנדל והמשיך לכבוש בארבעה משחקים רצופים, ובסך הכל בעונה זו ערך 17 הופעות בליגה וכבש עשרה שערים.
עונה לאחר מכן, תחת המאמן הסרבי ולדימיר איביץ', היה אצילי לאחד מעמודי התווך של הקבוצה בזכייתה באליפות המדינה, לאחר עונה שהסתיימה עם הפסד ליגה בודד ובפער של 31 נקודות מהמקום השני. בסך הכול כבש אצילי 11 שערי ליגה ב-29 הופעות.
קריירת מועדונים > אפאואל ניקוסיה

ב-23 באוגוסט 2020, חתם לשנתיים באפואל ניקוסיה מליגת העל הקפריסאית. ב-17 בספטמבר כבש את שער הבכורה במסגרת הליגה האירופית נגד קייסר בניצחון הקבוצה 4–1. ב-5 בינואר 2021 שוחרר אצילי מאפואל ניקוסיה. במהלך התקופה בקבוצה שותף ב-11 משחקי ליגה, שבהם אצילי כבש 3 שערים מתוך 4 הופעות אך רק במסגרת משחקי הגביע הקפריסאי וכן במסגרת מוקדמות הליגה האירופית של אופ"א.
קריירת מועדונים > מכבי חיפה

ב-13 בינואר 2021 חזר אצילי לישראל וחתם במכבי חיפה לשלוש שנים וחצי. את הופעת הבכורה ערך ב-23 בינואר בניצחון קבוצתו 3–0 על בני סכנין. את שערי הבכורה במועדון כבש ב-17 במרץ במסגרת גביע המדינה בשלב שמינית הגמר כשכבש צמד בניצחון 2–1 על מכבי פתח תקווה. בליגה כבש את שער הבכורה ב-12 באפריל בניצחון החוץ 3–0 על מועדון ספורט אשדוד, משחק בו כבש צמד שערים. את העונה סיים כמלך הבישולים של ליגת העל, עם עשרה בישולים להם הוסיף ארבעה שערים. הוא סיים את העונה כמלך הבישולים של הליגה, אף על פי שהצטרף למכבי חיפה רק באמצע העונה, ועזר לה לזכות בתואר האליפות לאחר עשר שנים שחונות.
ב-7 בפברואר 2022 כבש 4 שערים במחצית הראשונה בניצחון של מכבי חיפה 6–0 על מ.ס. אשדוד, השחקן הרביעי בלבד שעושה זאת בליגת העל. בסך הכל בעונת 2021/2022 סיים אצילי עם 20 שערי ליגה ו-10 בישולים והשלים "דאבל דאבל" אישי. בכך סיים את העונה גם כמלך השערים וגם כמלך הבישולים של הליגה, ונבחר ל"כדורגלן העונה בישראל" ולשחקן העונה של הליגה מטעם אתר ONE וארגון שחקני הכדורגל בישראל. אצילי זכה בעונה זו עם קבוצתו בשלושה תארים: אליפות ליגת העל, גביע הטוטו לליגת העל, והסופר-קאפ הישראלי אלוף האלופים.
בשלב הפלייאוף במוקדמות עונת 2022/2023, אצילי בישל את השער שהעניק למכבי חיפה את כרטיס ההעפלה לשלב הבתים של ליגת האלופות של UEFA, כשבדקה ה-90 הרים כדור מבעיטה חופשית מחוץ לרחבה שגרמה לשער עצמי של כדורגלן הקבוצה היריבה - ולתוצאת תיקו בחוץ 2–2 במשחק הגומלין מול הכוכב האדום בלגרד הסרבית (4–5 למכבי חיפה בסיכום שני המשחקים).
ארבעה ימים לאחר מכן, ב-27 באוגוסט 2022, כבש שלושער והוסיף בישול במחזור הפתיחה של עונת 2022/2023 בליגת העל, בניצחון 4–1 על מכבי נתניה.
ב-11 באוקטובר 2022 כבש את שערי הבכורה שלו בליגת האלופות כשהבקיע צמד בניצחון הביתי 2–0 על יובנטוס האיטלקית, במסגרת שלב-הבתים בליגת האלופות לעונת 2022/2023. בסיומו נבחר אצילי ל"שחקן המצטיין של המשחק" על-ידי UEFA.
בסיום עונת 2022/2023 בליגת העל בכדורגל זכה עם מכבי חיפה באליפות שלישית ברציפות ונבחר שוב לכדורגלן העונה בישראל, כשהוא רושם 21 שערים (מלך השערים של הליגה) ו-12 בישולים (סגן המבשלים של הליגה). זו העונה השנייה ברציפות שהוא מסיים עם "דאבל דאבל".
קריירת מועדונים > אל עין

ב-14 ביוני 2023 חתם אצילי באל עין מליגת העל של איחוד האמירויות. הוא הוצג שם כשחקן רומני ללא כל התייחסות להיותו ישראלי מצד האמריתים. בין היתר בכדי לאפשר לו לנסוע עם הקבוצה למדינות העוינות את ישראל.
ב-5 בדצמבר 2023 במשחק של קבוצתו נגד אהל מטורקמניסטן וסייע לקבוצתו לנצח את המשחק, אצילי כבש שער בכורה בליגת האלופות האסיאתית, ובכך הפך לישראלי הראשון שכובש גם בליגת האלופות האירופאית וגם באסיאתית.
קריירת מועדונים > אומניה ניקוסיה

ב-30 ביולי 2024 חתם אצילי באומוניה ניקוסיה מליגת העל הקפריסאית בחוזה לשנתיים במדיה שיחק 12 משחקים ובישל שער בודד בניצחון של אומוניה ניקוסיה במסגרת מוקדמות הקונפרנס ליג. בתאריך ה-22 בדצמבר 2024 שוחרר באופן רשמי מהקבוצה.
קריירת מועדונים > החזרה לבית"ר ירושלים

ב-3 בינואר 2025 חתם בבית"ר ירושלים לשנתיים וחצי.
לאחר שתי עונות היעדרות מהכדורגל הישראלי ולאור העובדה שלא הרבה לשחק בקפריסין, מספר קבוצות ישראליות חיזרו אחריו. לשם כך הוא התייעץ עם רב כדי שיעזור לו לבחור קבוצה. ב-23 בדצמבר 2024, הודיע ברשתות החברתיות שסיכם עם מכבי חיפה. אך יום למחרת, ב-24 בדצמבר, הודיע שהוא מעוניין לחתום בבית"ר ירושלים, לאחר סדרת אירועים שגרמו לו לשנות את עמדתו. לצד ההמלצה מהרב לחתום בבית״ר, טענה אור אצילי, אשתו של עומר, שחלמה בלילה שלאחר ההחלטה כי עומר משחק בבית״ר ירושלים. כל זאת בצל פרשת מקץ שאותה קראו בשבת של שבוע ההחלטה, העוסקת ביוסף - שמו השני של עומר. כל אלו הובילו את הקשר ברמה הרוחנית להבין שיש סימנים שהוא חייב לשנות דעה. הצעד גרם לזעם רב בקרב אוהדי מכבי חיפה.
ב־11 בינואר 2025 ערך עומר בכורה מחודשת בבית"ר ירושלים לאחר 9 שנים מעזיבתו, וכבר במשחק הבכורה כבש אצילי את שער הבכורה שלו בקדנציה השנייה שלו בקבוצה בהפסד 4-1 למכבי בני ריינה.
כבר בחודש הראשון בחזרה לליגת העל, זכה אצילי בתואר שחקן חודש ינואר של מנהלת הליגות, לאחר שכבש 3 שערים בשלושת משחקיו הראשונים בליגה.
נבחרות ישראל

לזכותו שלוש הופעות בנבחרת הנוער עד גיל 19 של ישראל. ב-8 בספטמבר 2013 ערך את הופעת הבכורה שלו בנבחרת הצעירה עד גיל 21, בניצחון 7–2 מול אזרבייג'ן עד גיל 21, במסגרת מוקדמות אליפות אירופה (יורו) לנבחרות צעירות, וגם עמה לו שלושה הופעות.
באוגוסט 2016 זומן לראשונה לסגל הנבחרת הבוגרת של ישראל לקראת משחקי מוקדמות מונדיאל 2018, וב-5 בספטמבר 2016 אצילי ערך את הופעת הבכורה שלו בבוגרים כשנכנס כמחליף במחצית השנייה בהפסד הביתי 1–3 מול איטליה.
ב-10 בנובמבר 2022 הודיע על פרישתו מנבחרת ישראל.
חיים אישיים

סבו מצד אמו הוא יליד בוקרשט, רומניה, ועל כן קיבל אצילי דרכון רומני.
ב-2018 נישא לבת-זוגו הישראלית אור בן דוד. באותה שנה נולד בנם הבכור, ובשנת 2020 נולדה לזוג בת.
אצילי מקורב מאוד לרב ניצן ראובן, שמכוון אותו ומדריך אותו בין השאר היכן לשחק.